
MBI FILLIMIN E PROCEDURËS PËR SHQYRTIMIN DHE MIRATIMIN E “RREGULLORES PËR VENDOSJEN E DETYRIMIT TË SHËRBIMIT UNIVERSAL PËR TREGUN E ENERGJISË ELEKTRIKE NË SHQIPËRI”

Në mbështetje të neneve 16; 47; 83 dhe 85, të ligjit nr. 43/2015, “Për sektorin e energjisë elektrike” vendimit të Këshillit të Ministrave nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike” dhe nenit 25 të “Rregullave të praktikës dhe procedurave të ERE-s”, miratuar me vendimin e Bordit të Komisionerëve të ERE-s, nr. 21, datë 18.3.2009, të ndryshuar, Bordi i ERE-s, në mbledhjen e tij të datës 27.5.2016, pasi shqyrtoi relacionin e përgatitur nga drejtoritë teknike, 
konstatoi se:
- Pas miratimit të vendimit të Këshillit të Ministrave për “kushtet për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike” me nr. 244, datë 30.3.2016, ERE në zbatim të nenit 14, pika 2, të këtij vendimi ngarkohet me detyrimin e miratimit të kësaj rregulloreje. 
Për gjithë sa më sipër, Bordi i ERE-s

VENDOSI:

1. Të miratojë fillimin e procedurës për shqyrtimin dhe miratimin e “Rregullores për vendosjen e detyrimit të shërbimit universal për tregun e energjisë elektrike në Shqipëri”.
2. Drejtoria Juridike dhe e Mbrojtjes së Konsumatorit të njoftojë palët e interesuara për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare. 

